將赴天平職書懷寄翰林從兄
作者：曹鄴
朝代：唐

paragraphs: 居處絕人事，門前雀羅施。
誰遣辟書至，僕隸皆展眉。
匹馬渡河洛，西風飄路岐。
手執王粲筆，閑吟向旌旗。
香晚翠蓮動，吟餘紅燭移。
開口啖酒肉，將何報相知。
況我魏公子，相願不相疑。
豈學官倉鼠，飽食無所爲。
白露霑碧草，芙蓉落清池。
自小不到處，全家忽如歸。
吾宗處清切，立在白玉墀。
方得一侍座，單車又星飛。
願將門底水，永託萬頃陂。